KIRJALLINEN KYSYMYS E-2366/01 esittäjä(t): Glyn Ford (PSE) neuvostolle. Vähätuloisten vesilaskut.



Virallinen lehti nro 081 E , 04/04/2002 s. 0159 - 0160



KIRJALLINEN KYSYMYS E-2366/01 esittäjä(t): Glyn Ford (PSE) neuvostolle (28. elokuuta 2001) Aihe: Vähätuloisten vesilaskut Vuonna 1991 säädetyn Ison-Britannian Water Industries Act -lain mukaan vesilaitokset perivät vesimaksuja, jotka perustuvat kiinteistön arvioituun kulutukseen. Äskettäin esiin tullessa tapauksessa vähätuloinen vaalipiirini asukas Ken Dole sai suuren vesilaskun, koska hänen edellisen asuntonsa vedenkulutus oli arvioitu suureksi. Vaikka herra Cole on vähätuloinen eikä pysty maksamaan tätä maksua, vesilaitos perii laskuaan oikeusteitse. Water Industries Act, sellaisena kuin se on muutettu vuonna 1999, muuttaa tilanteen, sillä se antaa vesilaitoksille mahdollisuuden räätälöidä laskunsa täsmällisesti asukkaan todellisen vedenkulutuksen mukaiseksi. Tämä muutos ei kuitenkaan ole takautuva. Tästä syystä herra Cole on siinä erikoisessa tilanteessa, että aikaisempi oikeudeton tilanne on tunnustettu, mutta se ei muuta sitä tosiasiaa, että häneltä ollaan perimässä 700 punnan laskua, jonka Ison-Britannian tuomioistuimet ovat määränneet hänet maksamaan. Voiko neuvosto harkita puuttumista kansallisiin järjestelyihin, jotka mainitulla tavalla asettavat vähätuloiset kansalaiset epäoikeudenmukaiseen asemaan? Vastaus (6. joulukuuta 2001) Neuvoston on valitettavasti ilmoitettava arvoisalle parlamentin jäsenelle, että sen toimivaltaan ei kuulu puuttua suoraan kansallisiin asioihin, kuten veden hinnoitteluun tai paikallisverotukseen. Neuvosto muistuttaa kuitenkin siitä, että se suuntaa tällä hetkellä huomattavia ponnisteluja köyhyyden ja sosiaalisen syrjäytymisen torjuntaan. Neuvoston kesäkuussa 2000 perustaman sosiaalisen suojelun komitean ensisijaisena painopisteenä on valmistella ja koordinoida neuvoston työtä. Komitea toimii uusien avoimien koordinointimenetelmien puitteissa, jotka määriteltiin Lissabonissa maaliskuussa 2000 pidetyssä Eurooppa-neuvoston kokouksessa. Sen jälkeen kokoontuneet Eurooppa-neuvostot ovat edelleen painottaneet tätä toimintaa. Työtä jatketaan parhaillaan tehokkaasti, ja se kattaa laajan kirjon kysymyksiä köyhyyden ja sosiaalisen syrjäytymisen varsin monien ulottuvuuksien vuoksi. Komitea laatii tällä hetkellä komission kanssa komission ja neuvoston yhteistä selvitystä, joka perustuu sosiaalista osallisuutta koskeviin kansallisiin toimintasuunnitelmiin. Lisäksi komitea kehittelee indikaattoreita tulevan yhteistyön ja kehityksen vahvistamiseksi. Näiden kahden toiminnan tulokset toimitetaan Laekenissä joulukuussa 2001 kokoontuvalle Eurooppa-neuvostolle. Lisäksi neuvosto ja Euroopan parlamentti ovat hijattain päässeet yhteisymmärrykseen ehdotuksesta päätökseksi 5-vuotisen yhteisön toimintaohjelman (20022006) perustamisesta sosiaalisen syrjäytymisen torjuntaa koskevan jäsenvaltioiden yhteistyön edistamiseksi. Ohjelman budjettiin on varattu 75 miljoonaa euroa, ja sen tavoitteena on parantaa sosiaalisen syrjäytymisen ja köyhyyden ilmiöiden ymmärtämistä, järjestää harjoitettavia politiikkoja koskeva kokemusten vaihto ja edistää vastavuoroista oppimista sekä kehittää toimijoiden valmiuksia käsitellä tehokkaasti sosiaalista syrjäytymistä ja köyhyyttä. On korostettava, että sosiaalisen syrjäytymisen torjuntaa koskeva ohjelma täydentää toimia köyhyyden torjumiseksi, joita rahoitetaan Euroopan sosiaalirahaston ja tasavertaista kohtelua koskevan aloitteen puitteissa.